Γιουτσένκο: Η Ουκρανία στα πρόθυρα εμφυλίου πολέμου - 2004-11-25
ενώ ο Βίκτωρ Γιανούκοβιτς ζητά την διενέργεια συνομιλιών με την αντιπολίτευση.
Στην Ουκρανία, ο υποψήφιος της αντιπολίτευσης, Βίκτωρ Γιουτσένκο, δήλωσε ότι η χώρα του βρίσκεται «στα πρόθυρα εμφυλίου πολέμου», καθώς συνεχίζονται για 5η μέρα σήμερα οι πορείες διαμαρτυρίας για τα αποτελέσματα του δεύτερου γύρου των προεδρικών εκλογών της Κυριακής. Ο κ. Γιουσένκο απέρριψε τα αποτελέσματα και ζητά γενική απεργία. Επίσης η Ουκρανική αντιπολίτευση θα υποβάλλει σήμερα αγωγή επί του θέματος στο Ανώτατο Δικαστήριο της χώρας. Σύμφωνα πάντως με τα επίσημα αποτελέσματα ο φιλο-Ρώσος πρωθυπουργός Βίκτωρ Γιανούκοβιτς, φέρεται να κερδίζει το 49% της ψήφου. Αλλά ο κ. Γιανούκοβιτς δήλωσε ότι προσωπικά δεν μπορεί να δεχτεί τα αποτελέσματα αυτά έως ότου σιγουρευτεί ότι ακολουθήθηκε η προβλεπόμενη απ’ την νομοθεσία διαδικασία και προτείνει την διενέργεια συνομιλιών με την ηγεσία της αντιπολίτευσης για την επίλυση της κρίσης. Στο μεταξύ, ο γ.γ. του ΟΗΕ, Κόφφι Αννάν, ζητά απ’ όλες τις ενδιαφερόμενες πλευρές στην Ουκρανία να επιδείξουν αυτοσυγκράτηση. Επίσης η αντιπρόεδρος του Καναδά, Ανν Μακλέλλαν, δήλωσε ότι τα αποτελέσματα των προεδρικών εκλογών της Κυριακής στην Ουκρανία δεν αντικατοπτρίζουν την πραγματική δημοκρατική λαϊκή ετυμηγορία. Πάνω από ένα εκατομμύριο Καναδοί είναι Ουκρανικής καταγωγής. Η επιτροπή του Ελσίνκι, για την προστασία των ανθρωπίνων δικαιωμάτων, διακήρυξε την υποστήριξη της προς τους διαδηλωτές της αντιπολίτευσης στο Κίεβο, εν όψει της «κατάφωρης καλπονοθείας και παραποίησης των εκλογικών αποτελεσμάτων», όπως ανέφερε χαρακτηριστικά. Αλλά σε ψήφισμα της η Ρωσική Δούμα καταδίκασε τις διαδηλώσεις της Ουκρανικής αντιπολίτευσης. Επίσης ο επικεφαλής της Οργάνωσης για Ασφάλεια και Συνεργασία στην Ευρώπη, Σολομών Πάσι, παρότρυνε τις ουκρανικές αρχές να διερευνήσουν πλήρως τις καταγγελίες για εκλογική νοθεία. Ρώσοι αξιωματούχοι δήλωσαν πως ο πρόεδρος Βλαντιμίρ Πούτιν και ο Γερμανός καγκελάριος Γκέρχαρντ Σρέντερ συζήτησαν τηλεφωνικά την κατάσταση στην Ουκρανία και συμφώνησαν ότι θα πρέπει να βρεθεί λύση μέσα στα πλαίσια της ουκρανικής νομοθεσίας.